CELEX: 52011PC0862
Language: sl
Date: 2011-12-07
Title: Predlog UREDBA EVROPSKEGA PARLAMENTA IN SVETA o evropskih skladih za socialno podjetništvo

|
			
		
		
		52011PC0862
		
			Predlog UREDBA EVROPSKEGA PARLAMENTA IN SVETA o evropskih skladih za socialno podjetništvo /* COM/2011/0862 konč. - 2011/0418 (COD) */
			
				
		
		
			
			   	OBRAZLOŽITVENI MEMORANDUM

1.                      
OZADJE PREDLOGA

Glavni
cilj tega predloga je zagotoviti podporo trgu za socialna podjetja z
izboljšanjem učinkovitosti zbiranja sredstev prek investicijskih skladov, ki vlagajo
v ta podjetja. 
Socialna podjetja[1] so nov sektor v EU. Glavni cilj
socialnih podjetij je doseganje socialnih učinkov in ne ustvarjanje dobička za
delničarje ali druge zainteresirane strani. Pri doseganju socialnih učinkov si
socialna podjetja prizadevajo za nadgradnjo poslovnih tehnik, vključno s
poslovnimi financami. Čeprav je sektor nov, je zanj značilna hitra rast. Glede
na poročilo Global Enterprise Monitor za leto 2009 je bilo v izbranih
državah članicah EU v različnih oblikah socialnih podjetij zaposlenih
3 %–7,5 % delovne sile. 
Socialna podjetja so skoraj izključno mala in
srednja podjetja (MSP). Socialna naloga socialnih podjetij je tesno povezana z
velikim poudarkom na trajnostnem ali vključujočem razvoju ter obvladovanju
socialnih izzivov v družbah EU: to pomeni, da bi imele naložbe v socialna podjetja
verjetno večji pozitiven socialni učinek kot naložbe v MSP na splošno. Po
nekaterih ocenah, kot je ocena družbe J. P. Morgan, bi se lahko
socialne naložbe hitro povečevale in postale trg z znatno več kot
100 milijardami EUR, s čimer se poudarja potencial tega novega
sektorja[2].
Zato bi zagotavljanje nadaljnje rasti in
uspešnega razvoja tega sektorja pomembno prispevalo k izpolnjevanju ciljev
strategije Evropa 2020.
Socialna podjetja pomembne deleže svojih
sredstev črpajo iz nepovratnih sredstev, ki jih prispevajo ustanove,
posamezniki ali javni sektor. Kljub temu je trajnostna rast podjetij odvisna od
črpanja iz večjega obsega naložb in finančnih virov. V tem smislu je trg EU za
investicijske sklade dobil pomembno vlogo. Oblikoval se je trg za investicijske
sklade, katerih glavni cilj so naložbe v socialna podjetja. Za razlikovanje med
takimi usmerjenimi skladi in socialnimi investicijskimi skladi na splošno se ti
usmerjeni skladi v tem predlogu imenujejo skladi za socialno podjetništvo. Rast
skladov za socialno podjetništvo je odraz vse večjega zanimanja številnih
vlagateljev za naložbe, običajno kot del širšega portfelja, pri čemer je
doseganje pozitivnih socialnih učinkov pomembnejše od prizadevanja za doseganje
finančnega donosa. 
Dokazi o regulativnih in tržnih
pomanjkljivostih kažejo na dve težavi, ki ovirata rast skladov za socialno
podjetništvo. 
Prvič, predpisane zahteve na ravni EU in
nacionalnih ravneh niso prilagojene spodbujanju zbiranja kapitala prek
tovrstnih skladov. Zbiranje kapitala na čezmejni ravni je drago in zapleteno
zaradi razdrobljenosti nacionalnih predpisov, ki urejajo zasebno plasiranje[3] v tujini. Zaradi skladnosti z
različnimi nacionalnimi predpisi, ki urejajo dejavnost zasebnega plasiranja za
izbiro skupin vlagateljev, se za te sklade strošek kapitala povečuje. Prav tako
se skladi za socialno podjetništvo v vseh državah članicah ne razvijajo enako
uspešno, ampak so trenutno geografsko neenakomerno porazdeljeni.
Po posvetovanjih z državami članicami je
jasno, da take sklade za socialno podjetništvo večinoma urejajo splošni
nacionalni predpisi, ki veljajo za zasebno plasiranje, ali posebni pravni
predpisi, ki veljajo za tvegani ali zasebni kapital. Poleg tega ima manjši del
držav članic posebne predpise za širše kategorije socialnih investicijskih
skladov, ki so odprti tudi malim vlagateljem. Ti širši socialni investicijski
skladi ne vlagajo le v socialna podjetja. Dokazi iz ocene učinka kažejo, da sta
razdrobljenost nacionalnih predpisov o skladih za socialno podjetništvo in
neprilagojenost teh predpisov njihovim potrebam povzročila stroškovno
obremenitev in omejitev učinkovitega dostopa do kapitalskih trgov za takšne
sklade. Kljub velikemu zanimanju vlagateljev za strategije socialnega vlaganja
se s temi regulativnimi obremenitvami ovira nastanek ustrezno velikih skladov
za socialno podjetništvo (sredstva sklada za socialno podjetništvo v
upravljanju v povprečju redko presežejo 20 milijonov EUR). 
Drugič, potencialni vlagatelji v sklade za
socialno podjetništvo se srečujejo z zelo različnimi predlogi za socialne
naložbe, različnim obsegom informacij o socialnih naložbah, izbiranjem ali
preverjanjem socialnih podjetij ter pristopi k merjenju njihovih učinkov na
socialnem področju. Sami skladi in njihova ciljna socialna podjetja imajo lahko
stroške zaradi prekrivajočih se ali konkurenčnih samoregulativnih ukrepov glede
na zgoraj navedena vprašanja. Ogrožena sta gotovost in zaupanje vlagateljev.
Te težave ovirajo učinkovit priliv kapitala v
sklade za socialno podjetništvo in s tem pretok kapitala v samih socialnih podjetjih
ter pomenijo oviro za razvoj enotnega investicijskega trga na tem področju. 
V teh okoliščinah si je Komisija v Aktu za
enotni trg[4]
prizadevala za sprejetje več ukrepov, da bi se socialnim podjetjem EU zagotovil
uspešen razvoj, vključno z obravnavanjem takšnih finančnih pomanjkljivosti. Ta
predlog o evropskem okviru za sklade za socialno podjetništvo je ena od pobud,
s katero se izpolnjuje navedena zaveza in ki je del pobude Komisije za socialno
podjetništvo (COM(2011) 682/2), katere cilj je obravnavanje širših
vprašanj v tem sektorju.
Cilj predlagane uredbe je oblikovanje
zakonodajnega okvira, prilagojenega potrebam socialnih podjetij, vlagateljev,
ki želijo financirati takšna podjetja, ter specializiranih investicijskih
skladov, ki poskušajo delovati kot posredniki med podjetji in vlagatelji. Njen
cilj je tudi doseganje visoke ravni jasnosti glede značilnosti, po katerih se
skladi za socialno podjetništvo razlikujejo od širše kategorije alternativnih
investicijskih skladov. Do zbiranja kapitala na podlagi predlaganega evropskega
okvira za sklade za socialno podjetništvo so upravičeni le skladi, ki ustrezajo
navedenim značilnostim. 
Te težave so obravnavane v predlagani uredbi.
Uredba uvaja enotne zahteve za upravitelje kolektivnih naložbenih podjemov, ki
delujejo pod oznako „Evropski sklad za socialno podjetništvo“. Določa zahteve v
zvezi z naložbenim portfeljem, naložbenimi tehnikami in upravičenimi podjetji,
v katera lahko vlaga kvalificiran sklad za socialno podjetništvo. Prav tako
določa enotna pravila o kategorijah vlagateljev, na katere se lahko osredotoči
kvalificiran sklad za socialno podjetništvo, in o notranji organizaciji
upraviteljev, ki tržijo takšne kvalificirane sklade. Ker bodo za upravitelje
kolektivnih naložbenih podjemov, ki delujejo pod oznako „Evropski sklad za
socialno podjetništvo“, veljala enaka vsebinska pravila po celotni EU, bodo ti imeli
ugodnosti zaradi enotnih zahtev po registraciji in licenci za celotno EU, ki
bodo pripomogle k ustvarjanju enakih konkurenčnih pogojev za vse udeležence na
trgu za financiranje socialnih podjetnikov. 
Predlagana uredba o evropskih skladih za
socialno podjetništvo (ESSP) dopolnjuje predlagano uredbo [...] o skladih
tveganega kapitala. Cilj obeh predlogov je doseči različne cilje, pri čemer se
bosta, če bosta sprejeta, uporabljala hkrati kot samostojna pravna akta,
neodvisna drug od drugega. 
Skladi tveganega kapitala se osredotočajo na
lastniško financiranje za MSP, vendar običajno ne dosegajo praga na podlagi
sredstev, ki določa licenco, dostopno upraviteljem velikih skladov iz Direktive 2011/61/EU
(o upraviteljih alternativnih investicijskih skladov). Čeprav so socialna
podjetja tudi MSP, pri čemer skladi za socialna podjetja prav tako poslujejo
pod pragovi na podlagi sredstev iz Direktive 2011/61/EU, upravičena orodja
za financiranje, predlagana v Uredbi o evropskih skladih za socialno
podjetništvo, ne zajemajo le lastniškega financiranja, ki je značilen
instrument za ustanovitev podjetij v sektorju tehnologije. Poleg lastniškega
financiranja lahko socialna podjetja uporabijo tudi druge oblike financiranja,
ki združujejo financiranje javnega in zasebnega sektorja, dolžniške instrumente
ali majhna posojila. Zato predlagani predpisi o skladih za socialno podjetništvo
določajo večje število kvalificiranih naložbenih orodij, ki so na voljo za
sklade tveganega kapitala. 
Poleg tega se vprašanja preglednosti, ki jih
sprožijo naložbe v socialna podjetja, razlikujejo od splošnih obveznosti
poročanja, določenih na področju tveganega kapitala: naložbe v socialno
podjetništvo so usmerjene v obliko „socialnega donosa“ ali pozitiven socialni
učinek. Predlagani predpisi zajemajo posebne oddelke, ki se osredotočajo na
informacije o socialnih učinkih, njihovo merjenje in strategije, uporabljene za
spodbujanje doseganja teh učinkov. 
Zato je bolj zaželeno, da bi hkrati obstajala
dva okvira EU, in sicer za tvegani kapital in sklade za socialno podjetništvo,
ki bi delovala samostojno. 
Potrebno je dodatno delo za zagotovitev, da
pravice, ki so s to uredbo dodeljene ESSP in njihovim upravljavcem, niso
ogrožene zaradi davčnih ovir. Ustrezni davčni predpisi pomembno dopolnjujejo to
uredbo, čeprav so od nje neodvisni, pri čemer pripomorejo k razvoju v celoti
delujočega trga za ESSP v EU. Z njimi bi se zagotovili učinkoviti pretoki
kapitala v ESSP in nazadnje v kvalificirana portfeljska podjetja, v katera
skladi vlagajo. 

2.                      
REZULTATI POSVETOVANJ Z ZAINTERESIRANIMI STRANMI IN OCENA UČINKA
2.1.                
Posvetovanje z zainteresiranimi stranmi

Službe
Komisije so 13. julija 2011 začele javno posvetovanje o morebitnih
ukrepih za izboljšanje dostopa socialnih podjetij do financiranja prek
investicijskih skladov, ki se je končalo 14. septembra 2011[5]. Skupaj je bilo prejetih 67
prispevkov, ki so na voljo na spletni strani:
http://ec.europa.eu/internal_market/consultations/2011/social_investment_funds_en.htm.
Poleg tega so bili prek Evropskega odbora za
vrednostne papirje v posvetovanje vključeni tudi zakonodajalci in nadzorniki,
in sicer med drugim na podlagi vprašalnika, v katerem je bilo treba navesti
podatke o obstoječih nacionalnih ureditvah za socialne investicijske sklade na
splošneje, vključno s skladi za socialno podjetništvo.
To spada v širši okvir dela Komisije in
posvetovanja o Aktu za enotni trg, v okviru katerega so zainteresirane strani
in udeleženci posvetovanja opredelili in preučili tudi vlogo socialnih podjetij
in njihovo financiranje. Komisija je nato sprejela samostojno pobudo za
socialna podjetja, s katero je zagotovila dodatne možnosti za razprave z
zainteresiranimi stranmi, in sicer tudi prek delavnice, ki je bila izvedena
maja 2011. 

2.2.                
Ocena učinka

Komisija je v skladu s politiko o boljši
zakonodaji izvedla oceno učinka za različne možnosti politike. 
Pri tej analizi sta bili opredeljeni dve
ključni težavi: na eni strani so informacije, ki so na voljo vlagateljem o
socialnih podjetjih, naložbenih politikah in postopkih pregledov, ki jih
upoštevajo skladi za socialno podjetništvo, ter merjenju socialnih učinkov, nepopolne
ali pa niso predstavljene na primerljiv način. Na drugi strani regulativni
pristopi k zbiranju sredstev za organizacije, specializirane za naložbe v
socialna podjetja, niso dovolj prilagojeni posebnim potrebam skladov za
socialno podjetništvo. 
Prvič, udeleženci na trgu premalo zaupajo
informacijam, ki so na voljo, niso sposobni takoj opredeliti skladov, ki se
osredotočajo na socialna podjetja, in niso prepričani o socialnem učinku, ki ga
lahko dosežejo z naložbami v takšne sklade. Druga težava zadeva regulativne
pomanjkljivosti: nacionalni sistemi, ki urejajo zbiranje sredstev zunaj odprtih
trgov (zasebno plasiranje), so različni in niso posebej prilagojeni potrebam
skladov za socialno podjetništvo in njihovim upraviteljem. To pomeni, da je
čezmejno zbiranje sredstev zapleteno in zaznamovano z regulativnimi razlikami. Ker
enotni predpisi na ravni EU ne obstajajo, se bodo socialna sredstva prek
skladov za socialno podjetništvo verjetno še naprej zbirala na nacionalni ravni.
Na podlagi analize so določeni trije ključni
cilji: izboljšanje jasnosti in primerljivosti investicijskih skladov, ki vlagajo
v socialna podjetja; izboljšanje orodij za ocenjevanje in analiziranje
socialnih učinkov ter boljše izražanje potreb skladov za socialno podjetništvo
v predpisih, ki veljajo za take sklade v Uniji.
Različne možnosti so bile preučene ob
upoštevanju teh ciljev. 
V zvezi z boljšo jasnostjo in primerljivostjo
skladov za socialno podjetništvo so v oceni učinka preučene različne možnosti
za spodbujanje preglednosti prek samoregulacije (kodeksi ravnanja) ter uvedba
oznake EU z usklajenimi in zavezujočimi ukrepi za zagotavljanje skladnosti. Da
bi se izboljšala orodja za ocenjevanje ali analiziranje socialnih učinkov, so
bile preučene različne možnosti, in sicer od ustanovitve forumov
zainteresiranih strani za razprave do nadaljnje študije, kako bi bilo mogoče
takšna orodja za ocenjevanje uskladiti na ravni EU. Kar zadeva izboljšanje
čezmejnega zbiranja sredstev prek takih skladov in regulativno okolje, ki ureja
zasebno plasiranje v tujini, so možnosti zajemale spodbujanje medsebojnega
priznavanja nacionalnih predpisov o zasebnem plasiranju, uporabo predpisov o
tveganem kapitalu ter tudi spodbujanje zbiranja kapitala prek skladov za
socialno podjetništvo, oblikovanje prilagojenega sistema za zbiranje sredstev
in ustanovitev samostojnega evropskega okvira za takšne sklade. 
Na podlagi ocene učinka je bila prednost
namenjena samostojnemu okviru za določanje skladov in predpisov, ki veljajo
zanje, da bi se spodbudilo zbiranje sredstev na nacionalni in čezmejni ravni,
vključno z oblikovanjem evropske „znamke“ skladov za socialno podjetništvo s
podporo odločnih ukrepov v zvezi s preglednostjo.
Ocenil se je učinek možnosti, vključno s
koristmi in stroški za sektor skladov, vlagatelje, socialna podjetja, družbo,
nadzornike in druge zainteresirane strani. Ohranila se je prednostna možnost,
ker ima največji potencial za reševanje ugotovljenih težav, pri čemer je
sorazmerna glede na stroške za skladnost, ki jih imajo tisti, ki želijo
izkoristiti prednosti novega okvira.
Pripombe odbora za oceno učinka, izražene v
mnenju z dne 18. novembra 2011, so bile upoštevane v poročilu o oceni
učinka. Širše ozadje te pobude je bilo dodatno pojasnjeno na podlagi prikaza,
kako se različne pobude Komisije s področja socialnih podjetij povezujejo za
oblikovanje skladne strategije. Analiza težav je bila dodatno podkrepljena in
je vključevala jasnejšo obrazložitev vzrokov, zakaj s pobudo o skladih
tveganega kapitala ne bo mogoče obravnavati teh težav za sklade za socialno
podjetništvo. Dodatno sta bili pojasnjeni logika ukrepanja in analiza različnih
možnosti, zlasti v zvezi z mogočimi kategorijami vlagateljev. Jasneje je
določena vsebina ukrepov, ki so zdaj predvideni, in ukrepov, ki jih bo morda
treba sprejeti pozneje. Ocena učinkov se je izboljšala, vključno z oceno
medsebojne odvisnosti ukrepov v smislu njihove mogoče učinkovitosti. Nazadnje
so bila dodatno pojasnjena vprašanja glede spremljanja in skladnosti.

3.                      
PRAVNI ELEMENTI PREDLOGA
3.1.                
Pravna podlaga

Predlog temelji na členu 114 PDEU,
ki je najprimernejša pravna podlaga na tem področju. Cilj predloga je predvsem
izboljšanje zanesljivosti in pravne varnosti dejavnosti trženja, ki jih izvajajo
upravljavci, ki uporabljajo oznako „Evropski sklad za socialno podjetništvo“.
Za doseganje tega cilja predlog uvaja enotne standarde za sestavo portfelja,
upravičene naložbene instrumente in upravičene naložbene cilje kolektivnih
naložbenih skladov, ki delujejo pod navedeno oznako. Predlog uvaja tudi pravila
o kategorijah vlagateljev, ki so upravičeni do vlaganja v takšne investicijske
sklade. 
Uredba je najustreznejši pravni instrument za
uvedbo enotnih zahtev za vse udeležence na trgu za zbiranje sredstev za
socialna podjetja, tj. vlagatelje, sklade za socialno podjetništvo in ciljne
družbe za financiranje socialnega podjetništva. Uredba je tudi najustreznejši
instrument za določanje enotnih pravil o tem, kdo je lahko vlagatelj v sklad za
socialno podjetništvo in kdo lahko uporablja oznako „Evropski sklad za socialno
podjetništvo“, ter o vrstah podjetij, ki lahko prejmejo finančna sredstva iz
takšnih kvalificiranih skladov. Nazadnje je uredba najustreznejši instrument za
zagotovitev, da za vse udeležence veljajo enotne zahteve v zvezi z vpisom v
„evropske sklade za socialno podjetništvo“, uporabljenimi naložbenimi
strategijami in naložbenimi orodji, ki jih uporabljajo navedeni skladi. 
Poleg tega se cilji te uredbe nanašajo na
enotne zahteve po preglednosti v zvezi s socialnimi učinki, vključno s
poročanjem in merjenjem socialne uspešnosti. Za ta namen so potrebne enotne
zahteve, npr. podrobnosti o načinu predstavitve informacij o socialni
uspešnosti. Če bi se o izbiri natančnih ukrepov za poenotenje teh zahtev
odločalo v nacionalni zakonodaji držav članic, bi to pomenilo tveganje, da bi
se te zahteve med državami članicami razlikovale. S tem bi se ustvarili neenaki
standardi na področju, ki je ključno za nadaljnji razvoj trga investicijskih
skladov, ki vlagajo v socialna podjetja. Takšni neenaki standardi bi ogrožali
cilj zagotavljanja, da je to trg, ki mu lahko vlagatelji zaupajo. Zato je treba
za povečanje zaupanja vlagateljev zagotoviti, da upravitelji skladov na tem
ključnem področju upoštevajo enake predpise.

3.2.                
Subsidiarnost in sorazmernost

Bistveni cilj predloga je, da se ustvari
zaupanja vredno, varno in pravno stabilno tržno okolje za trženje evropskih
skladov za socialno podjetništvo. Določitev bistvenih značilnosti takega sklada
v smislu sestave njegovega portfelja, naložbenih orodij, naložbenih ciljev in
upravičenih skupin vlagateljev ne more biti prepuščena presoji držav članic,
ker bi to povzročilo različno in neskladno uporabo teh ključnih zahtev v
celotni EU. Enotne opredelitve in zahteve glede poslovanja morajo zato imeti
ključno vlogo pri določanju sklopa pravil za evropski trg za navedene sklade in
njihove upravitelje. Poleg tega morajo za vse upravitelje kolektivnih
naložbenih skladov, ki poslujejo na tem trgu pod oznako „Evropski sklad za socialno
podjetništvo“, veljati iste organizacijske zahteve ter zahteve glede vodenja
poslov in preglednosti. 
V zvezi z registracijo in nadzorom
upraviteljev „evropskih skladov za socialno podjetništvo“ je cilj predloga
zagotoviti ravnovesje med potrebo po učinkovitem nadzoru, interesom pristojnih
nacionalnih organov v državi članici, v kateri imajo takšni skladi sedež ali so
na voljo upravičenim kategorijam vlagateljev, in usklajevalno vlogo Evropskega
organa za vrednostne papirje in trge (ESMA). Zaradi nemotenega postopka nadzora
bo pristojni organ v državi članici, v kateri ima upravitelj kvalificiranega
„Evropskega sklada za socialno podjetništvo“ sedež, preveril registracijske
dokumente, ki jih bo predložil upravitelj, ki je vložnik zahtevka, in ocenil,
ali ta zagotavlja zadostno jamstvo glede svoje sposobnosti za skladnost z
zahtevami Uredbe, ter ga na podlagi tega registriral. Pri nadzoru
registriranega upravitelja bo pristojni organ, ki je upravitelja registriral,
sodeloval s pristojnimi organi v državah članicah, v katerih se kvalificiran
sklad trži. ESMA bo vzdrževal centralno zbirko podatkov, ki vključuje vse
registrirane upravitelje, upravičene do uporabe oznake Evropski sklad za
socialno podjetništvo.
Kar zadeva sorazmernost, predlog zagotavlja
ustrezno ravnovesje med javnim interesom za spodbujanje razvoja učinkovitejših
trgov evropskih skladov za socialno podjetništvo in stroškovno učinkovitostjo
predlaganih ukrepov. Z enostavnim sistemom registracije je v predlogu v celoti
upoštevana potreba po ravnovesju med varnostjo in zanesljivostjo, ki sta
povezani z uporabo oznake „Evropski sklad za socialno podjetništvo“, ter
učinkovitim delovanjem trga in stroški za njegove različne zainteresirane
strani. 

3.3.                
Skladnost s členoma 290 in 291 PDEU

Komisija je 23. septembra 2009
sprejela predloge uredb o ustanovitvi Evropskega bančnega organa (EBA),
Evropskega organa za zavarovanja in poklicne pokojnine (EIOPA) ter Evropskega
organa za vrednostne papirje in trge (ESMA). V zvezi s tem Komisija opozarja na
svoje izjave v zvezi s členoma 290 in 291 PDEU, ki jih je dala ob
sprejetju uredb o ustanovitvi evropskih nadzornih organov: „Komisija v zvezi s
postopkom sprejemanja regulativnih standardov poudarja edinstven značaj
sektorja finančnih storitev, ki izhaja iz Lamfalussyjeve strukture in je
izrecno priznan v izjavi št. 39 k PDEU. Vendar ima Komisija resne dvome o
tem, ali so omejitve glede njene vloge pri sprejemanju delegiranih aktov in
izvedbenih ukrepov skladne s členoma 290 in 291 PDEU.“

3.4.                
Predstavitev predloga

Člen 1 – Področje uporabe
Člen 1
opredeljuje področje uporabe predvidene uredbe. Člen jasno določa, da bo oznaka
„Evropski sklad za socialno podjetništvo“ (ESSP) rezervirana le za upravitelje
skladov, ki bodo delovali v skladu s sklopom enotnih meril kakovosti, ki se
uporabljajo za trženje njihovih skladov v celotni Uniji. V zvezi s tem je v
členu 1 poudarjen cilj, da je treba določiti enoten koncept glede tega,
kaj je ESSP. Ta koncept je oblikovan tako, da se zagotovi nemoteno trženje
takšnih skladov v celotni Uniji.
Člen 2 – Področje uporabe
Člen 2
določa, da se ta uredba uporablja za upravitelje kolektivnih naložbenih
podjemov iz člena 3(1)(b) te uredbe, ki imajo sedež v Uniji in jih je
registriral pristojni organ njihove matične države članice v skladu s členom 3(3)(a)
Direktive 2011/61/EU, če upravljajo portfelje ESSP, katerih upravljana
sredstva skupaj ne presegajo praga 500 milijonov EUR.
Člen 3 – Opredelitev pojmov
Člen 3
vsebuje glavne opredelitve pojmov, ki opredeljujejo področje uporabe predlagane
uredbe. Opredeljeni so ključni koncepti, kot so sam ESSP, upravitelj ESSP,
kvalificirana naložbena orodja in kvalificirani naložbeni cilji. Bistven cilj
teh opredelitev je jasna razmejitev med pojmom ESSF in drugimi skladi, ki lahko
uporabljajo podobne naložbene strategije, vendar niso osredotočeni na socialna
podjetja. 
V skladu s ciljem natančne opredelitve skladov iz te uredbe
člen 3(1)(a) določa, da je ESSP sklad, ki vsaj 70 % svojih
združenih kapitalskih vložkov in neporabljenega kapitala na vpoklic nameni za
naložbe kvalificiranega portfeljskega podjetja. To pomeni, da se morajo na
primer stroški poslovanja, ki se lahko po dogovoru z vlagatelji zaračunajo
ESSP, kriti iz preostalih 30 % kapitalskih vložkov na vpoklic. 
V Uredbi se upoštevajo tudi posebne značilnosti socialnih
podjetij. Glavni cilj socialnih podjetij je doseganje pozitivnega socialnega
učinka. Zato ta uredba zahteva, da ima kvalificirano portfeljsko podjetje
pozitiven socialni učinek, ki ga je mogoče izmeriti, da dobiček uporablja za
doseganje glavnega cilja ter da se upravlja odgovorno in pregledno. V
členu 3 so določena tudi posebna pravila in postopki, ki morajo biti
vzpostavljeni, da se zajamejo okoliščine, v katerih želi kvalificirano
portfeljsko podjetje del svojega dobička razdeliti med lastnike in delničarje. Kot
je pojasnjeno v uvodni izjavi, zaradi take razdelitve ne sme biti ogroženo
uspešno doseganje glavnega cilja podjetja. 
Ob upoštevanju potreb takih podjetij po
financiranju so opredeljena tudi upravičena naložbena orodja. Ta vključujejo
lastniške vrednostne papirje, dolžniške vrednostne papirje, naložbe v druge
ESSP ter dolgoročna in srednjeročna posojila. 
Člen 4 – Uporaba oznake „Evropski
sklad za socialno podjetništvo“ 
Člen 4
vsebuje ključno načelo, da so le skladi, ki izpolnjujejo enotna merila iz te
uredbe, upravičeni do uporabe oznake „Evropski sklad za socialno podjetništvo“
za trženje ESSP v celotni Uniji. 
Člen 5 – Sestava portfelja
Člen 5
vsebuje podrobne določbe o sestavi portfelja, ki je značilna za ESSP. V zvezi s
tem člen 5 vsebuje enotna pravila o naložbenih ciljih za ESSP, upravičena
naložbena orodja in pravila o omejitvah, ki jih mora upravitelj upoštevati pri
povečanju izpostavljenosti ESSP. Da se ESSP omogoči določena stopnja prožnosti
pri njihovem naložbenem in likvidnostnem upravljanju, so dovoljene druge
naložbe, katerih prag ne presega 30 % združenih kapitalskih vložkov in
nevpoklicanih kapitalskih naložb, ki niso nujno kvalificirane naložbe.
Člen 6 – Upravičeni vlagatelji
Člen 6
vsebuje podrobne določbe o vlagateljih, ki so upravičeni do vlaganja v ESSP: v
skladu s tem členom se lahko ESSP tržijo le vlagateljem, ki so v
Direktivi 2004/39/ES priznani kot poklicni vlagatelji. Trženje drugim
vlagateljem, kot so nekateri premožni posamezniki, je dovoljeno, če ti v sklad
vpokličejo minimalno vrednost 100 000 EUR ter če upravitelj sklada
upošteva nekatere postopke, na podlagi katerih se razumno prepriča, da so ti
drugi vlagatelji sposobni sprejemati lastne odločitve o naložbah in razumejo
zadevna tveganja. 
Člen 7 – Pravila ravnanja 
Člen 7
vsebuje splošna načela, ki urejajo vedenje upravitelja ESSP, predvsem v zvezi z
opravljanjem njegovih dejavnosti in odnosom do vlagateljev. 
Člen 8 – Nasprotje interesov 
Člen 8
vsebuje pravila za obravnavanje nasprotja interesov s strani upravitelja ESSP.
Ta pravila zahtevajo tudi, da ima upravitelj vzpostavljene potrebne
organizacijske in upravne ureditve za zagotovitev ustreznega obravnavanja
nasprotja interesov. 
Člen 9 – Merjenje pozitivnih socialnih
učinkov
Člen 9
zahteva, da imajo upravitelji ESSP vzpostavljene potrebne postopke za merjenje
in spremljanje pozitivnih socialnih učinkov, ki jih morajo doseči kvalificirana
portfeljska podjetja. 
Člen 10 – Organizacijske zahteve
Člen 10 določa,
da ima upravitelj ESSP na voljo ustrezne človeške in tehnične vire ter zadostna
lastna sredstva, potrebna za pravilno upravljanje ESSP. 
Člen 11 – Vrednotenje 
Člen 11
obravnava vrednotenje sredstev ESSP. Pravila o tem morajo biti določena v
statutih posameznih ESSP.
Člen 12 – Letna poročila 
Člen 12
vsebuje pravila o letnih poročilih, ki jih morajo upravitelji ESSP pripraviti v
zvezi z ESSP, ki jih upravljajo. V poročilu morajo biti opisane sestava
portfelja sklada in dejavnosti preteklega leta. Vsebuje tudi informacije glede
socialnega učinka, doseženega z naložbeno politiko sklada.
Člen 13 – Razkrivanje informacij
vlagateljem
Člen 13
vsebuje ključne zahteve po razkritju, ki so obvezne za upravitelja ESSP v zvezi
z njegovimi vlagatelji. Te zahteve vsebujejo predpogodbene splošne obveznosti
razkritja v zvezi z naložbeno strategijo in cilji ESSP, informacijami o
stroških in povezanih bremenitvah ter profilom tveganja/donosa naložbe, ki jo
predlaga ESSP. Takšne zahteve vključujejo tudi informacije o načinu izračuna
prejemkov upravitelja ESSP. Hkrati je cilj teh zahtev zagotoviti preglednost v
zvezi s posebno naravo ESSP, zlasti kar zadeva pozitiven socialni rezultat, ki
se doseže z naložbeno politiko. 
Člen 14 – Nadzor 
Člen 14
določa, da zaradi zagotovitve, da bo lahko pristojni organ matične države
članice nadziral skladnost upravitelja ESSP z enotnimi zahtevami iz te uredbe,
upravitelj ESSP obvesti pristojni organ o svoji nameri trženja ESSP pod oznako
„Evropski sklad za socialno podjetništvo“. Upravitelj zagotovi tudi ustrezne
informacije o ureditvah za skladnost s to uredbo in o skladih, ki jih namerava
tržiti. Pristojni organ po potrditvi popolnosti zahtevanih informacij in
ustreznosti ureditev za skladnost z zahtevami iz te uredbe registrira
upravitelja ESSP. Registracija je veljavna v celotni Uniji in upravitelju ESSP
omogoča, da ESSP trži pod oznako „Evropski sklad za socialno podjetništvo“.
Člen 15 – Posodobitev informacij 
Člen 15
vsebuje pravila o okoliščinah, v katerih je treba posodobiti informacije,
predložene pristojnemu organu v matični državi članici. 
Člen 16 – Čezmejno obveščanje
Člen 16
opisuje postopek čezmejnega obveščanja med pristojnimi nadzornimi organi, ki se
začne z registracijo upravitelja ESSP. 
Člen 17 – Zbirka podatkov ESMA
Člen 17
določa, da ESMA vzdržuje centralno zbirko podatkov, ki vključuje vse ESSP,
registrirane v celotni Uniji. 
Člen 18 – Nadzor s strani pristojnega
organa
Člen 18
določa, da pristojni organ matične države članice nadzoruje upoštevanje zahtev
iz te uredbe.
Člen 19 – Nadzorna pooblastila
Člen 19 določa
seznam nadzornih pooblastil, ki jih imajo na voljo pristojni organi za
zagotavljanje skladnosti z enotnimi merili iz Uredbe. 
Člen 20 – Sankcije
Člen 20
vsebuje določbe o sankcijah za zagotavljanje pravilnega izvrševanja zahtev iz
te uredbe. 
Člen 21 – Kršitev ključnih določb
Člen 21
določa, da je treba kršitev ključnih določb te uredbe, kot so določbe o sestavi
portfelja, upravičenih vlagateljih in uporabi oznake „Evropski sklad za
socialno podjetništvo“, sankcionirati s prepovedjo uporabe oznake in izbrisom
upravitelja ESSP iz registra.
Člen 22 – Sodelovanje pri nadzoru
Člen 22
vsebuje pravila o izmenjavi informacij o nadzoru med pristojnimi organi v
matični državi članici in državah članicah gostiteljicah ter ESMA. 
Člen 23 – Poslovna skrivnost
Člen 23
vsebuje določbe o zahtevani stopnji poslovne skrivnosti, ki jo morajo
upoštevati vsi zadevni nacionalni organi ter Evropski organ za vrednostne
papirje in trge (ESMA). 
Člen 24 – Pogoji za pooblastilo
Člen 24
določa pogoje, pod katerimi je Komisija pooblaščena za sprejetje delegiranih
aktov.
Člen 25 – Pregled 
Člen 25
vsebuje klavzule o pregledu predlagane uredbe in morebitnih predlogih Komisije
za njene spremembe. 

4.                      
PRORAČUNSKE POSLEDICE 

Predlog nima proračunskih posledic.
2011/0418 (COD)
Predlog
UREDBA EVROPSKEGA PARLAMENTA IN SVETA
o evropskih skladih za socialno podjetništvo
(Besedilo velja za EGP)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije in zlasti člena 114 Pogodbe,
ob upoštevanju predloga Evropske komisije,
po posredovanju osnutka zakonodajnega akta
nacionalnim parlamentom,
ob upoštevanju mnenja Evropske centralne banke[6],
ob upoštevanju mnenja Evropskega
ekonomsko-socialnega odbora[7],
v skladu z rednim zakonodajnim postopkom,
ob upoštevanju naslednjega:
(1)              
Ker vlagatelji poskušajo izpolniti tudi socialne
cilje in si ne prizadevajo zgolj za doseganje finančnega donosa, se v Uniji vse
bolj razvija trg socialnega vlaganja, ki ga sestavljajo tudi investicijski
skladi, ki vlagajo v socialna podjetja. Ti investicijski skladi zagotavljajo
finančna sredstva socialnim podjetjem, ki so dejavnik socialnih sprememb, saj
ponujajo inovativne rešitve za socialne težave in pomembno prispevajo k
doseganju ciljev strategije Evropa 2020.
(2)              
Določiti je treba skupni okvir pravil v zvezi z
uporabo oznake „Evropski sklad za socialno podjetništvo“, zlasti sestavo
portfelja skladov, ki delujejo pod to oznako, njihove upravičene naložbene
cilje, naložbena orodja, ki jih lahko uporabljajo, in kategorije vlagateljev,
ki so upravičeni do vlaganja v takšne sklade, z enotnimi pravili v Uniji. Brez
takšnega skupnega okvira obstaja tveganje, da države članice sprejemajo
različne ukrepe na nacionalni ravni, kar bi neposredno negativno vplivalo na
dobro delovanje notranjega trga in ga oviralo, saj bi za sklade, ki želijo
delovati v celotni Uniji, v različnih državah članicah veljala različna
pravila. Poleg tega bi lahko različne zahteve glede kakovosti sestave
portfelja, naložbenih ciljev in upravičenih vlagateljev povzročile različne
stopnje varstva vlagateljev ter ustvarile nejasnost v zvezi z naložbenim
predlogom, povezanim z Evropskim skladom za socialno podjetništvo (ESSP).
Vlagatelji morajo imeti tudi možnost primerjave naložbenih predlogov različnih
evropskih skladov za socialno podjetništvo. Odpraviti je treba bistvene ovire
za čezmejno zbiranje sredstev prek ESSP in preprečiti izkrivljanje
konkurence med temi skladi ter preprečiti, da bi v prihodnosti nastale podobne
ovire pri trgovanju in bistvena izkrivljanja konkurence. Zato je ustrezna
pravna podlaga člen 114 PDEU, kot se razlaga v skladu s stalno sodno
prakso Sodišča Evropske unije.
(3)              
Sprejeti je treba uredbo, ki bo določila enotna
pravila za ESSP in naložila ustrezne obveznosti njihovim upraviteljem v
vseh državah članicah, ki želijo zbirati kapital v celotni Uniji v okviru
oznake „Evropski sklad za socialno podjetništvo“. S temi zahtevami je treba
zagotoviti zaupanje vlagateljev, ki želijo vlagati v te sklade. 
(4)              
Z opredelitvijo zahtev glede kakovosti pri uporabi
oznake „Evropski sklad za socialno podjetništvo“ v obliki uredbe bi se zagotovilo,
da se te zahteve neposredno uporabljajo za upravitelje kolektivnih naložbenih
podjemov, ki zbirajo sredstva z uporabo te oznake. Tako bi se s preprečevanjem
obstoja različnih nacionalnih zahtev, ki so posledica prenosa Direktive,
zagotovili enotni pogoji za uporabo te oznake. Na podlagi te uredbe bi morali
upravitelji kolektivnih naložbenih podjemov, ki uporabljajo to oznako,
upoštevati enaka pravila v celotni Uniji, s čimer bi se tudi povečalo zaupanje
vlagateljev, ki želijo vlagati v sklade, ki se osredotočajo na socialna
podjetja. Z uredbo bi se zmanjšali tudi regulativna zapletenost in
upraviteljevi stroški za skladnost s pogosto različnimi nacionalnimi pravili,
ki urejajo te sklade, zlasti za upravitelje, ki želijo kapital zbirati
čezmejno. Prav tako bi morala uredba prispevati k odpravi izkrivljanja
konkurence. 
(5)              
Za pojasnitev odnosa med to uredbo ter splošno
veljavnimi pravili za kolektivne naložbene podjeme in njihove upravitelje je
treba določiti, da se mora ta uredba uporabljati le za upravitelje kolektivnih
naložbenih podjemov, ki niso KNPVP v skladu s členom 1
Direktive 2009/65/ES Evropskega parlamenta in Sveta z dne
13. julija 2009 o usklajevanju zakonov in drugih predpisov o
kolektivnih naložbenih podjemih za vlaganja v prenosljive vrednostne papirje
(KNPVP)[8],
ki so bili ustanovljeni v Uniji in so registrirani pri pristojnem organu v
matični državi članici v skladu z Direktivo 2011/61/EU Evropskega
parlamenta in Sveta z dne 8. junija 2011 o upraviteljih alternativnih
investicijskih skladov in spremembah direktiv 2003/41/ES
in 2009/65/ES ter uredb (ES) št. 1060/2009 in (EU)
št. 1095/2010[9].
Poleg tega se mora ta uredba uporabljati le za upravitelje, ki upravljajo
portfelje ESSP, katerih upravljana sredstva skupaj ne presegajo praga
500 milijonov EUR. Da bo izračun tega praga operativen, je treba na
Komisijo prenesti pooblastila za sprejemanje aktov v skladu s členom 290
Pogodbe o delovanju Evropske unije v zvezi z določitvijo izračuna tega praga.
Komisija mora pri izvajanju teh pooblastil za zagotavljanje skladnosti pravil o
kolektivnih naložbenih podjemih upoštevati ukrepe, ki jih je sprejela v skladu
s členom 3(6)(a) Direktive 2011/61/EU.
(6)              
Če se upravitelji kolektivnih naložbenih podjemov
ne odločijo za uporabo oznake „Evropski sklad za socialno podjetništvo“, se ta
uredba ne sme uporabljati. V teh primerih se še naprej uporabljajo veljavna
nacionalna pravila in splošna pravila Unije. 
(7)              
Ta uredba mora določiti enotna pravila o
značilnostih ESSP, predvsem o portfeljskih podjetjih, v katera bo
dovoljeno vlaganje ESSP, in naložbenih instrumentih, ki bodo uporabljeni.
Za zagotavljanje potrebne jasnosti in zanesljivosti je treba s to uredbo
določiti tudi enotna merila za opredelitev socialnih podjetij kot upravičenih kvalificiranih
portfeljskih podjetij. Glavni cilj socialnih podjetij je doseganje pozitivnega
socialnega učinka in ne povečevanje dobička. Zato mora ta uredba vsebovati
zahtevo, da se kvalificirano portfeljsko podjetje osredotoča na doseganje
pozitivnega socialnega učinka, ki ga je mogoče izmeriti, da svoj dobiček
uporablja za doseganje glavnega cilja ter da se upravlja odgovorno in
pregledno. Na splošno mora imeti kvalificirano portfeljsko podjetje v izjemnih
primerih, ko želi dobiček razdeliti med delničarje in lastnike, vnaprej
določene postopke in pravila o razdelitvi dobička med delničarji in lastniki.
Ta pravila morajo določati, da razdelitev dobička ne sme ogrožati glavnega
socialnega cilja. 
(8)              
Socialna podjetja vključujejo zelo različna
podjetja, imajo različne pravne oblike in zagotavljajo socialne storitve ali
izdelke občutljivim ali marginaliziranim osebam. Te storitve vključujejo dostop
do stanovanja, zdravstvene oskrbe, pomoči za starejše osebe ali invalide,
otroškega varstva, zaposlitve in usposabljanja ter obvladovanje odvisnosti.
Socialna podjetja vključujejo tudi podjetja, ki pri proizvodnji izdelkov ali
storitev poskušajo izpolniti socialni cilj, pri čemer pa lahko njihove
dejavnosti obsegajo tudi nesocialne izdelke ali storitve. Te dejavnosti zajemajo
socialno in poklicno vključenost z zagotavljanjem dostopa do zaposlitve za
osebe, ki so prikrajšane zlasti zaradi nezadostnih kvalifikacij ali socialnih
ali poklicnih težav, zaradi katerih so izključene in marginalizirane.
(9)              
Ob upoštevanju specifičnih potreb socialnih
podjetij po financiranju je treba doseči jasnost v zvezi z vrstami
instrumentov, ki jih mora ESSP uporabljati za takšno financiranje. Zato
mora ta uredba določiti enotna pravila o upravičenih instrumentih, ki jih ESSP
uporablja pri vlaganjih in ki zajemajo lastniške instrumente, dolžniške
instrumente, naložbe v druge ESSP ter kratkoročna in srednjeročna
posojila.
(10)          
Za ohranjanje potrebne prožnosti v svojem
naložbenem portfelju lahko ESSP vlagajo tudi v druga sredstva, ki niso kvalificirane
naložbe, če te naložbe ne presegajo omejitev, ki so s to uredbo določene za
nekvalificirane naložbe. Kratkoročni deleži, kot so denarna sredstva in njihovi
ustrezniki, se pri izračunu omejitev, ki so v tej uredbi določene za
nekvalificirane naložbe, ne smejo upoštevati. 
(11)          
Za zagotovitev, da bo oznaka „Evropski sklad za
socialno podjetništvo“ zanesljiva in lahko prepoznavna za vlagatelje v celotni
Uniji, mora ta uredba določati, da so pri trženju ESSP po Uniji do uporabe
te oznake upravičeni le upravitelji ESSP, ki izpolnjujejo enotna merila
kakovosti iz te uredbe. 
(12)          
Za zagotovitev ločenega in prepoznavnega
profila ESSP, ki ustreza svojemu namenu, je treba določiti enotna pravila
o sestavi portfelja in naložbenih tehnikah, ki so dovoljene za takšne sklade. 
(13)          
Za zagotavljanje, da ESSP ne prispevajo k
razvoju sistemskih tveganj, ter da se takšni skladi s svojimi naložbenimi
dejavnostmi osredotočajo na podpiranje kvalificiranih portfeljskih podjetij,
izposojanje ali finančni vzvodi na ravni sklada ne smejo biti dovoljeni. Vendar
morajo biti za omogočanje, da lahko sklad pokrije izredne potrebe po
likvidnosti, ki se lahko pojavijo v obdobju od vlagateljevega poziva za kapital
na vpoklic do dejanskega prejetja kapitala na račune, dovoljena kratkoročna posojila.
(14)          
Za zagotovitev, da se ESSP tržijo le vlagateljem z
znanjem, izkušnjami in zmogljivostjo, da se soočijo s tveganji teh skladov, in
za ohranitev zaupanja vlagateljev v ESSP je treba določiti nekatera
posebna varovala. Zato je treba ESSP na splošno tržiti le vlagateljem, ki
so profesionalne stranke ali se lahko štejejo za profesionalne stranke v skladu
z Direktivo 2004/39/ES Evropskega parlamenta in Sveta z dne
21. aprila 2004 o trgih finančnih instrumentov in o spremembah
direktiv Sveta 85/611/EGS, 93/6/EGS in Direktive 2000/12/ES
Evropskega parlamenta in Sveta ter o razveljavitvi Direktive
Sveta 93/22/EGS[10].
Vendar je za zagotavljanje dovolj širokega nabora vlagateljev za naložbe
v ESSP zaželeno tudi, da imajo dostop do teh skladov nekateri drugi
vlagatelji, vključno s posamezniki z visoko neto vrednostjo. Za te druge
vlagatelje je treba določiti posebna varovala, da se zagotovi trženje ESSP
samo vlagateljem z ustreznim profilom za izvajanje takšnih naložb. Ta varovala
izključujejo trženje z uporabo rednih varčevalnih shem.
(15)          
Za zagotavljanje, da oznako „Evropski sklad za
socialno podjetništvo“ uporabljajo samo upravitelji ESSP, ki izpolnjujejo
enotna merila kakovosti glede ravnanja na trgu, mora ta uredba določati pravila
o poslovanju in razmerju upravitelja ESSP z njegovimi vlagatelji. Iz
istega razloga mora ta uredba določati tudi enotne pogoje glede obravnave
nasprotij interesov takšnih upraviteljev. Ta pravila morajo določati tudi, da
ima upravitelj urejene potrebne organizacijske in upravne dogovore za zagotavljanje
ustreznega obravnavanja nasprotja interesov. 
(16)          
Ustvarjanje pozitivnih socialnih učinkov poleg
ustvarjanja finančnega donosa za vlagatelje je ključna značilnost naložbenih
skladov za socialna podjetja, zaradi katere se razlikujejo od drugih vrst
naložbenih skladov. Ta uredba mora zato vsebovati zahtevo, da
upravitelji ESSP vzpostavijo postopke za spremljanje in merjenje
pozitivnih socialnih učinkov, ki se bodo dosegli z naložbami v kvalificirana
portfeljska podjetja. 
(17)          
Za zagotovitev integritete oznake „Evropski sklad
za socialno podjetništvo“ mora ta uredba vsebovati tudi merila kakovosti v
zvezi z organizacijo upravitelja ESSP. Zato mora ta uredba določati enotne
in sorazmerne zahteve zaradi potrebe po vzdrževanju ustreznih tehničnih in človeških
virov ter zadostnih lastnih sredstev za pravilno upravljanje ESSP. 
(18)          
Zaradi varstva vlagateljev je treba zagotoviti
ustrezno vrednotenje sredstev ESSP. Zato morajo statuti ESSP vsebovati
pravila o vrednotenju sredstev. S tem je treba zagotoviti integriteto in
preglednost vrednotenja.
(19)          
Za zagotovitev, da upravitelji ESSP, ki
uporabljajo oznako „Evropski sklad za socialno podjetništvo“, v zadostni meri
poročajo o svojih dejavnostih, je treba vzpostaviti enotna pravila o letnih
poročilih. 
(20)          
Za zagotavljanje, da vlagatelji verjamejo v
integriteto oznake „Evropski sklad za socialno podjetništvo“, lahko oznako
uporabljajo samo upravitelji skladov s popolnoma pregledno naložbeno politiko
in naložbenimi cilji. Ta uredba mora zato določati enotna pravila o zahtevah po
razkritju, ki so obvezna za upravitelja ESSP v zvezi z njegovimi
vlagatelji. Zahteve vključujejo elemente, ki so specifični za naložbe v
socialna podjetja, pri čemer se lahko na ta način dosežeta večja usklajenost in
primerljivost takšnih informacij. To vključuje informacije o merilih in
postopkih, ki se uporabljajo za izbor posameznih kvalificiranih portfeljskih
podjetij kot naložbenih ciljev. Poleg tega vključuje informacije o pozitivnem
socialnem učinku, ki bo dosežen z naložbeno politiko, ter načine spremljanja in
ocenjevanja učinka. Za zagotavljanje potrebne gotovosti in zaupanja vlagateljev
pri takšnih naložbah to vključuje tudi informacije o sredstvih ESSP, ki
niso vložena v kvalificirana portfeljska podjetja, ter način njihovega izbora. 
(21)          
Za zagotavljanje učinkovitega nadzora enotnih
zahtev iz te uredbe mora pristojni organ matične države članice nadzorovati
skladnost upravitelja ESSP z enotnimi zahtevami iz te uredbe. Zato mora
upravitelj ESSP, ki želi svoje sklade tržiti pod oznako „Evropski sklad za
socialno podjetništvo“, o tem obvestiti pristojni organ svoje matične države
članice. Pristojni organ mora registrirati upravitelja sklada, če so
zagotovljene vse potrebne informacije in so vzpostavljene ustrezne ureditve za
skladnost z zahtevami te uredbe. Ta registracija mora veljati v celotni Uniji. 
(22)          
Za zagotavljanje učinkovitega nadzora skladnosti z
enotnimi merili iz te uredbe mora ta uredba vsebovati pravila o okoliščinah, v
katerih je treba posodobiti informacije, ki se zagotovijo pristojnemu organu v
matični državi članici. 
(23)          
Za učinkovit nadzor zahtev iz te uredbe mora ta
uredba določati tudi postopek za čezmejna obvestila med pristojnimi nadzornimi
organi, ki se sproži z registracijo upravitelja ESSP v njegovi matični
državi članici. 
(24)          
Za ohranjanje preglednih pogojev za trženje
upraviteljev ESSP v celotni Uniji je treba Evropski organ za vrednostne
papirje in trge (ESMA) pooblastiti za vzdrževanje centralne zbirke podatkov z
vsemi ESSP, ki so registrirani v skladu s to uredbo. 
(25)          
Za zagotavljanje učinkovitega nadzora enotnih meril
iz te uredbe mora ta uredba vsebovati seznam nadzornih pooblastil, ki so na
voljo pristojnim organom. 
(26)          
Za zagotavljanje pravilnega izvajanja mora ta
uredba vsebovati sankcije za kršitev njenih ključnih določb, in sicer pravil o
sestavi portfelja, varovalih v zvezi z identiteto upravičenih vlagateljev ter
uporabi oznake „Evropski sklad za socialno podjetništvo“ samo s strani
registriranih upraviteljev ESSP. Določiti je treba, da se zaradi kršitve
ključnih določb prepove uporaba oznake, upravitelj sklada pa se izbriše iz
registra.
(27)          
Informacije o nadzoru se morajo izmenjati med
pristojnimi organi v matični državi članici in državah članicah gostiteljicah
ter ESMA. 
(28)          
Za zagotavljanje učinkovitega regulativnega
sodelovanja med subjekti, katerih naloga je nadziranje skladnosti z enotnimi
merili iz te uredbe, mora za vse zadevne nacionalne organe in ESMA veljati
visoka stopnja varovanja poklicne skrivnosti. 
(29)          
S tehničnimi standardi v finančnih storitvah je
treba zagotoviti dosledno uskladitev in visoko stopnjo nadzora v celotni Uniji.
Ker je ESMA organ z visoko specializiranimi strokovnjaki, bi bilo
učinkovito in primerno, da je ta organ pooblaščen za pripravo osnutkov
izvedbenih tehničnih standardov, ki ne vključujejo izbir politik, pri čemer se
osnutki predložijo Komisiji. 
(30)          
Komisijo je treba pooblastiti za sprejemanje
izvedbenih tehničnih standardov z izvedbenimi akti v skladu s členom 291
Pogodbe o delovanju Evropske unije in členom 15 Uredbe (EU)
št. 1095/2010 Evropskega parlamenta in Sveta z dne
24. novembra 2010 o ustanovitvi Evropskega nadzornega organa
(Evropski organ za vrednostne papirje in trge) in o spremembi Sklepa
št. 716/2009/ES ter razveljavitvi Sklepa Komisije 2009/77/ES[11]. ESMA je treba pooblastiti za
pripravo osnutka izvedbenih tehničnih standardov v zvezi z obliko in metodo
postopka obveščanja iz člena 16.
(31)          
Za opredelitev zahtev iz te uredbe je treba
Komisijo pooblastiti za sprejetje aktov v skladu s členom 290 Pogodbe o
delovanju Evropske unije v zvezi z določanjem metod, ki se uporabljajo za
izračunavanje in spremljanje praga iz te uredbe, podrobnosti za opredelitev
kvalificiranih portfeljskih podjetij, vrst nasprotij interesov, ki se jim
morajo upravitelji ESSP izogibati, in ukrepov, ki jih je treba izvajati v
zvezi s tem, podrobnosti postopkov za merjenje socialnih učinkov, ki jih bodo
dosegla kvalificirana portfeljska podjetja, ter podrobnosti za specifikacijo
zahtev v zvezi s preglednostjo. Zlasti je pomembno, da se Komisija med
pripravami ustrezno posvetuje, tudi s strokovnjaki. Pri tem je treba upoštevati
tudi samoregulativne pobude in kodekse ravnanja. 
(32)          
Komisija mora pri pripravi in oblikovanju
delegiranih aktov zagotoviti, da so ustrezni dokumenti predloženi Evropskemu
parlamentu in Svetu istočasno, pravočasno in na ustrezen način. 
(33)          
Najpozneje štiri leta po datumu začetka
veljavnosti te uredbe je treba izvesti pregled te uredbe, da se upošteva razvoj
trga ESSP. Na podlagi pregleda mora Komisija predložiti poročilo
Evropskemu parlamentu in Svetu, po potrebi skupaj z zakonodajnimi predlogi. 
(34)          
Ta uredba spoštuje temeljne pravice in upošteva
načela, ki jih priznava zlasti Listina Evropske unije o temeljnih pravicah,
vključno s pravico do spoštovanja zasebnega in družinskega življenja ter
svobode gospodarske pobude.
(35)          
Direktiva (ES) Evropskega parlamenta in
Sveta 95/46/ES z dne 24. oktobra 1995 o varstvu posameznikov pri
obdelavi osebnih podatkov in o prostem pretoku takih podatkov[12] ureja obdelavo osebnih
podatkov, ki se izvaja v državah članicah v okviru te uredbe in pod nadzorom
pristojnih organov držav članic, zlasti javnih neodvisnih organov, ki jih
imenujejo države članice. Uredba (ES) št. 45/2001 Evropskega parlamenta in
Sveta z dne 18. decembra 2000 o varstvu posameznikov pri obdelavi
osebnih podatkov v institucijah in organih Skupnosti in o prostem pretoku takih
podatkov[13],
ureja obdelavo osebnih podatkov, ki jo izvaja ESMA v okviru te uredbe in
pod nadzorom evropskega nadzornika za varstvo podatkov.
(36)          
Cilj te uredbe, in sicer vzpostavitev notranjega
trga za ESSP z določanjem okvira za registracijo upraviteljev ESSP,
ki omogočajo trženje ESSP v Uniji, se lahko doseže samo na ravni Unije.
Unija lahko sprejme ukrepe v skladu z načelom subsidiarnosti iz člena 5
Pogodbe o Evropski uniji. Skladno z načelom sorazmernosti iz navedenega člena
ta uredba ne presega okvirov, ki so potrebni za doseganje navedenega cilja –
SPREJELA NASLEDNJO UREDBO:
POGLAVJE I
VSEBINA, PODROČJE UPORABE IN OPREDELITVE
Člen 1
Ta uredba določa enotne zahteve za upravitelje
kolektivnih naložbenih podjemov, ki želijo uporabljati oznako „Evropski sklad
za socialno podjetništvo“ (ESSP), in pogoje za trženje kolektivnih naložbenih
podjemov pod to oznako v Uniji, s čimer prispeva k nemotenemu delovanju
notranjega trga. 
Določa tudi enotna pravila za trženje upraviteljev ESSP
upravičenim vlagateljem v celotni Uniji, sestavo portfelja ESSP,
upravičene naložbene instrumente in tehnike ter organizacijo, preglednost in
ravnanje upraviteljev ESSP, ki tržijo ESSP v celotni Uniji. 
Člen 2
1.                      
Ta uredba se uporablja za upravitelje kolektivnih
naložbenih podjemov iz člena 3(1)(b), ki imajo sedež v Uniji in se registrirajo
pri pristojnih organih njihove matične države članice v skladu s
členom 3(3)(a) Direktive 2011/61/EU, če ti upravitelji upravljajo
portfelje ESSP, katerih upravljana sredstva skupaj ne presegajo praga
500 milijonov EUR ali v državah članicah, kjer evro ni uradna valuta,
ustrezne vrednosti v nacionalni valuti na dan začetka veljavnosti te uredbe.
2.                      
Pri izračunu praga iz odstavka 1 upraviteljem
kolektivnih naložbenih podjemov, ki upravljajo sklade, ki niso ESSP, ne bo
treba združiti sredstev, s katerimi se upravlja v teh drugih skladih.
3.                      
Komisija je pooblaščena za sprejetje delegiranih
aktov v skladu s členom 24 za določanje metode za izračun praga iz
odstavka 1 tega člena in za redno spremljanje skladnosti s tem pragom. 
Člen 3
1.                      
V tej uredbi se uporabljajo naslednje opredelitve
pojmov:
(a)         
„Evropski sklad za socialno podjetništvo“ (ESSP)
pomeni kolektivni naložbeni podjem, ki vloži vsaj 70 % svojih združenih
kapitalskih vložkov in neporabljenega kapitala na vpoklic v sredstva, ki so
kvalificirane naložbe; 
(b)         
„kolektivni naložbeni podjem“ pomeni podjem, ki
zbira kapital s strani več vlagateljev z namenom vlaganja teh sredstev v skladu
z opredeljeno naložbeno politiko v korist teh vlagateljev in ki ne potrebuje
dovoljenja v skladu s členom 5 Direktive 2009/65/ES;
(c)         
„kvalificirane naložbe“ pomenijo naslednje
instrumente: 
(i)      lastniški instrument, ki ga izda: 
–              
kvalificirano portfeljsko podjetje in ga ESSP
pridobi neposredno od kvalificiranega portfeljskega podjetja ali 
–              
kvalificirano portfeljsko podjetje v zameno za lastniški
vrednostni papir, ki ga izda kvalificirano portfeljsko podjetje, ali 
–              
podjetje, kateremu je kvalificirano portfeljsko
podjetje podrejeno podjetje v njegovi večinski lasti, in ga ESSP pridobi v
zameno za lastniški instrument, ki ga izda kvalificirano portfeljsko podjetje; 
(ii)      listinjene in nelistinjene dolžniške
instrumente, ki jih izda kvalificirano portfeljsko podjetje;
(iii)     enote ali deleže enega ali več drugih ESSP;
(iv)     srednjeročna do dolgoročna posojila,
odobrena kvalificiranim portfeljskim podjetjem s strani ESSP;
(v)     vse druge vrste sodelovanja v
kvalificiranem portfeljskem podjetju; 
(d)         
„kvalificirano portfeljsko podjetje“ pomeni
podjetje, ki v času naložbe ESSP ni uvrščeno na reguliran trg, kot je
določeno v točki (14) člena 4(1) Direktive 2004/39/ES, ima manj
kot 50 milijonov EUR letnega prometa ali skupno letno bilanco stanja,
ki ne presega 43 milijonov EUR, ter samo ni kolektivni naložbeni
podjem in ki:
(i)      si prizadeva za doseganje svojega
glavnega cilja izmerljivih pozitivnih socialnih učinkov v skladu s svojimi
statuti ali drugimi z zakonom določenimi dokumenti o vzpostavitvi poslovanja,
pri čemer 
–              
podjetje zagotavlja storitve ali izdelke
občutljivim ali marginaliziranim osebam ali
–              
podjetje pri proizvodnji izdelkov ali zagotavljanju
storitev izpolnjuje svoj socialni cilj; 
(ii)      svoje dobičke namesto za razdelitev
dobička uporablja za doseganje svojega glavnega cilja ter ima vnaprej določene
postopke in pravila za vse okoliščine, v katerih se dobički razdelijo med
delničarje in lastnike;
(iii)     je upravljano odgovorno in pregledno,
predvsem z vključevanjem delavcev, strank in zainteresiranih strani, na katere
vplivajo njegove poslovne dejavnosti;
(e)         
„kapital“ pomeni lastniški delež v podjetju, ki ga
predstavljajo deleži ali druga oblika sodelovanja v kapitalu kvalificiranega
portfeljskega podjetja in se izda vlagateljem;
(f)           
„trženje“ pomeni vsako neposredno ali posredno
ponudbo ali plasiranje enot ali deležev ESSP vlagateljem s stalnim
prebivališčem ali registriranim sedežem v Uniji s strani upravitelja ESSP
ali v imenu upravitelja ESSP, ki upravlja ta ESSP;
(g)         
„kapital na vpoklic“ pomeni katero koli zavezo, v
skladu s katero mora oseba obvezno pridobiti delež v ESSP ali prispevati
kapitalske vložke v ESSP;
(h)         
„upravitelj ESSP“ pomeni pravno osebo, katere
redna poslovna dejavnost je upravljanje vsaj enega ESSP;
(i)           
„matična država članica“ pomeni državo članico, v
kateri je ustanovljen upravitelj ESSP ali ima v njej registrirani sedež;
(j)           
„država članica gostiteljica“ pomeni državo
članico, ki ni matična država članica in v kateri upravitelj ESSP
trži ESSP v skladu s to uredbo;
(k)         
„pristojni organ“ pomeni nacionalni organ, ki ga z
zakonom ali drugim predpisom imenuje matična država članica za izvajanje
registracije upraviteljev kolektivnih naložbenih podjemov iz člena 2(1).
2.                      
Komisija je pooblaščena za sprejemanje delegiranih
aktov v skladu s členom 24, ki določa vrste storitev ali izdelkov in
načine proizvodnje storitev ali izdelkov s socialnim ciljem iz
odstavka 1(d)(i) tega člena, ob upoštevanju različnih vrst kvalificiranih
portfeljskih podjetij in okoliščin, v katerih se dobiček lahko razdeli
lastnikom in vlagateljem. 
POGLAVJE II
POGOJI ZA UPRABO OZNAKE „EVROPSKI SKLAD ZA SOCIALNO PODJETNIŠTVO“
Člen 4
Upravitelji ESSP, ki izpolnjujejo zahteve
iz tega poglavja, imajo pravico do uporabe oznake „Evropski sklad za socialno
podjetništvo“ v zvezi s trženjem ESSP v vsej Uniji.
Člen 5
1.                      
Upravitelji ESSP zagotovijo, da se pri
pridobivanju sredstev, ki niso kvalificirane naložbe, največ 30 %
združenih kapitalskih vložkov in neporabljenega kapitala na vpoklic ESSP
uporabi za pridobitev sredstev, ki niso kvalificirane naložbe; kratkoročni
deleži v denarnih sredstvih in njihovih ustreznikih se ne upoštevajo za izračun
te omejitve.
2.                      
Upravitelji ESSP ne najemajo posojil, izdajajo
zadolžnic ali jamstev na ravni ESSP niti na ravni ESSP ne uporabljajo
nobene metode, zaradi katere se poveča izpostavljenost sklada prek izposojanja
denarja ali vrednostnih papirjev, vključevanja v pozicije izvedenih finančnih
instrumentov ali kako drugače.
3.                      
Prepoved iz odstavka 2 se ne uporablja za
izposojanje za obdobje, ki ga ni mogoče podaljšati in ni daljše od
120 koledarskih dni, za zagotavljanje likvidnosti med vpoklicem in
prejetjem kapitala na vpoklic od vlagateljev. 
Člen 6
Upravitelji ESSP tržijo enote in
deleže ESSP, ki jih upravljajo, izključno vlagateljem, ki veljajo za
profesionalne stranke v skladu z oddelkom I Priloge II k
Direktivi 2004/39/ES ali se lahko na zahtevo obravnavajo kot profesionalne
stranke v skladu z oddelkom II Priloge II k
Direktivi 2004/39/ES, ali drugim vlagateljem, kadar:
(a)         
se ti drugi vlagatelji obvežejo, da bodo vložili
vsaj 100 000 EUR;
(b)         
ti drugi vlagatelji v dokumentu, ločenem od
pogodbe, ki se sklene za obveznost do vlaganja, pisno navedejo, da se zavedajo
tveganj, ki so povezana s predvideno obveznostjo; 
(c)         
upravitelj ESSP opravi oceno strokovnega
znanja, izkušenj in znanja vlagatelja, pri tem pa ne predvideva, da ima
vlagatelj tržno znanje in izkušnje, navedene v oddelku I Priloge II k
Direktivi 2004/39/ES;
(d)         
je upravitelj ESSP zaradi narave predvidene
obveznosti razumno prepričan, da je vlagatelj sposoben sprejeti lastne
naložbene odločitve in razumeti zadevna tveganja ter da je takšna obveznost
primerna za takšnega vlagatelja; 
(e)         
upravitelj ESSP pisno potrdi, da je izvedel
oceno iz točke (c) in da je prišel do zaključka iz točke (d).
Člen 7
Upravitelji ESSP v zvezi z ESSP, ki
ga upravljajo:
(a)         
pri opravljanju svojih dejavnosti ravnajo s
skrbnostjo dobrega strokovnjaka in dobre družbe za upravljanje;
(b)         
uporabljajo ustrezne politike in postopke za
preprečevanje prestopkov, za katere se lahko razumno pričakuje, da bodo vplivale
na interese vlagateljev in kvalificirana portfeljska podjetja;
(c)         
izvajajo svoje poslovne dejavnosti tako, da
spodbujajo najboljše interese ESSP in vlagateljev v ESSP, ki jih
upravljajo, in integriteto trga;
(d)         
pri izbiri in rednem spremljanju naložb v
kvalificirana portfeljska podjetja ravnajo izjemno skrbno;
(e)         
imajo ustrezno znanje in razumevanje kvalificiranih
portfeljskih podjetij, v katera vlagajo.
Člen 8
1.                      
Upravitelji ESSP prepoznajo in preprečijo
nasprotja interesov; če pa se jim ni mogoče izogniti, upravljajo in spremljajo
ter v skladu z odstavkom 4 razkrijejo ta nasprotja interesov, da bi
preprečili njihov negativen vpliv na interese ESSP in njihove vlagatelje
ter zagotovili, da so ESSP, ki jih upravljajo, obravnavani pošteno.
2.                      
Upravitelji ESSP zlasti ugotovijo nasprotja
interesov, ki lahko nastanejo med:
(a)         
upravitelji ESSP, osebami, ki dejansko
opravljajo posle upravitelja ESSP, zaposlenimi ali drugimi osebami, ki
neposredno ali posredno nadzorujejo upravitelja ESSP ali ta nadzoruje
njih, in ESSP, ki ga upravljajo upravitelji ESSP ali vlagatelji v
te ESSP;
(b)         
ESSP ali vlagatelji v ta ESSP in
drugim ESSP, ki jih upravlja ta upravitelj ESSP ali vlagatelji v drug
ESSP.
3.                      
Upravitelji ESSP vzdržujejo in vodijo
učinkovite organizacijske in administrativne ureditve, da izpolnjujejo zahteve
iz odstavkov 1 in 2.
4.                      
Razkritje nasprotja interesov iz odstavka 1 se
zagotovi, če organizacijska ureditev, ki jo sprejme upravitelj ESSP za
ugotavljanje, preprečevanje, obvladovanje in spremljanje nasprotja interesov ne
zadošča, da bi lahko z ustrezno stopnjo gotovosti zagotovili, da bo nevarnost
škodovanja interesom vlagateljev preprečena. Upravitelji ESSP vlagateljem
jasno razkrijejo splošno naravo ali vire nasprotja interesov, preden začnejo
poslovati v njihovem imenu.
5.                      
Komisija je pooblaščena za sprejemanje delegiranih
aktov v skladu s členom 24, ki določajo:
(a)         
vrste nasprotja interesov iz odstavka 2 tega
člena;
(b)         
ustrezne ukrepe, ki jih morajo
upravitelji ESSP sprejeti v zvezi s strukturami ter organizacijskimi in
upravnimi postopki za ugotovitev, preprečevanje, obvladovanje, spremljanje in
razkritje nasprotja interesov.
Člen 9
1.                      
Upravitelji ESSP za vsak ESSP, ki ga
upravljajo, uporabijo postopke za merjenje in spremljanje obsega, v katerem
kvalificirana portfeljska podjetja, v katera vlaga ESSP, dosegajo
pozitiven socialni učinek, ki so mu zavezani.
2.                      
Komisija je pooblaščena za sprejetje delegiranih
aktov v skladu s členom 24, ki opredeljujejo podrobnosti postopkov iz
odstavka 1 tega člena, v zvezi z različnimi kvalificiranimi portfeljskimi
podjetji. 
Člen 10
Upravitelji ESSP imajo vedno na voljo
zadostna lastna sredstva ter uporabljajo primerne in ustrezne človeške in
tehnične vire, ki so potrebni za pravilno upravljanje ESSP.
Člen 11
Pravila za vrednotenje sredstev se določijo v
statutih ESSP. 
Člen 12
1.                      
Upravitelji ESSP dajo na voljo letno poročilo
pristojnemu organu matične države članice za vsak ESSP, ki ga upravljajo,
najpozneje šest mesecev po koncu poslovnega leta. V poročilu so opisane
sestava portfelja ESSP in dejavnosti preteklega leta. Vsebuje revidirane
finančne račune za ESSP. Pripravi se v skladu z obstoječimi standardi
poročanja in pogoji, o katerih se dogovorijo upravitelj ESSP in
vlagatelji. Upravitelji ESSP poročilo na zahtevo predložijo vlagateljem.
Upravitelji ESSP in vlagatelji se lahko medsebojno dogovorijo o dodatnih
razkritjih. 
2.                      
Letno poročilo vključuje najmanj naslednje
elemente:
(a)         
ustrezne podrobnosti o splošnih socialnih
rezultatih, ki so bili doseženi z naložbeno politiko, in načinih za merjenje
teh rezultatov;
(b)         
izjavo o odsvojitvah, ki so bile izvedene v zvezi s
kvalificiranimi portfeljskimi podjetji;
(c)         
opis morebitne odsvojitve v zvezi z drugimi
sredstvi ESSP, ki niso vložena v kvalificirana portfeljska podjetja, do
katerih je prišlo na podlagi meril iz člena 13(1)(e);
(d)         
povzetek dejavnosti, ki jih je izvajal
upravitelj ESSP v zvezi s kvalificiranimi portfeljskimi podjetji iz
točke (k) člena 13(1).
3.                      
Če mora upravitelj ESSP v zvezi z ESSP objaviti
letno finančno poročilo v skladu s členom 4 Direktive 2004/109/ES
Evropskega parlamenta in Sveta[14],
se lahko informacije iz odstavka 1 in 2 tega člena zagotovijo ločeno
ali kot dodatek k letnemu finančnemu poročilu. 
Člen 13
1.                      
Upravitelji ESSP vlagatelje pred odločitvijo o
naložbi obvestijo vsaj o naslednjih elementih: 
(a)         
istovetnosti upravitelja ESSP in vseh drugih
ponudnikov storitev, ki pogodbeno sodelujejo z upraviteljem ESSP v zvezi z
njihovim upravljanjem, ter opisu njihovih dolžnosti;
(b)         
opisu naložbene strategije in ciljev ESSP,
vključno z opisom vrst kvalificiranih portfeljskih podjetij ter postopka in
meril, ki se uporabljajo za njihovo opredelitev, tehnik, ki se lahko
uporabljajo, in drugih veljavnih naložbenih omejitev; 
(c)         
pozitivnem socialnem učinku, ki je cilj naložbene
politike ESSP, po potrebi vključno z razumnimi prikazi takšnih rezultatov
in informacijami o preteklih dosežkih na tem področju;
(d)         
metodologijah, ki se uporabljajo za merjenje
socialnih učinkov;
(e)         
opisu sredstev, ki niso kvalificirana portfeljska
podjetja, ter postopka in meril, ki se uporabljajo za izbor teh sredstev, razen
če gre za denarna sredstva ali njihove ustreznike;
(f)           
opisu profila tveganja ESSP in vseh tveganj,
povezanih s sredstvi, v katera lahko vlaga sklad, ali naložbenih tehnik, ki se
lahko uporabljajo;
(g)         
opisu postopka vrednotenja ESSP in
metodologije oblikovanja cen za vrednotenje sredstev, vključno z metodami, ki
se uporabljajo za vrednotenje kvalificiranih portfeljskih podjetij;
(h)         
opisu vseh plačil, dajatev in stroškov ter
njihovega najvišjega zneska, ki ga neposredno ali posredno krijejo vlagatelji;
(i)           
opisu načina izračuna prejemkov
upravitelja ESSP; 
(j)           
dosedanjih finančnih rezultatih ESSP, če so na
voljo;
(k)         
storitvah za podporo poslovanju in drugih podpornih
dejavnostih, ki jih upravitelj ESSP zagotavlja ali ureja prek tretjih oseb
za pospeševanje razvoja, rasti ali tekočih operacij v drugem smislu
kvalificiranih portfeljskih podjetij, v katera ESSP vlaga, ali, če te
storitve ali dejavnosti niso zagotovljene, obrazložitvi tega dejstva; 
(l)           
opisu postopkov, s katerimi lahko ESSP
spremeni naložbeno strategijo ali naložbeno politiko ali oboje.
2.                      
Vse informacije iz odstavka 1 so poštene,
jasne in nezavajujoče. Redno se posodabljajo in pregledujejo.
3.                      
Če mora upravitelj ESSP v zvezi z ESSP objaviti
prospekt v skladu z Direktivo 2003/71/ES Evropskega parlamenta in Sveta[15] ali v skladu z nacionalno
zakonodajo, se lahko informacije iz odstavka 1 tega člena zagotovijo ločeno
ali kot del prospekta. 
4.                      
Komisija je pooblaščena za sprejemanje delegiranih
aktov v skladu s členom 24, ki opredeljujejo:
(a)         
vsebino informacij iz točk (b) do (e)
in (k) odstavka 1 tega člena;
(b)         
kako je mogoče predstaviti informacije iz
točk (b) do (e) in (k) odstavka 1 tega člena na enoten
način, da se zagotovi čim višja raven primerljivosti.
POGLAVJE III
NADZOR IN UPRAVNO SODELOVANJE 
Člen 14
1.                      
Upravitelji ESSP, ki nameravajo uporabljati
oznako „Evropski sklad za socialno podjetništvo“ za trženje svojih ESSP, o
tej nameri obvestijo pristojni organ matične države članice in zagotovijo
naslednje informacije: 
(a)         
istovetnost oseb, ki dejansko opravljajo posle
upravljanja ESSP; 
(b)         
istovetnost ESSP, katerih enote ali deleži se
tržijo, in njihove naložbene strategije;
(c)         
informacije o ureditvah, ki so se sprejele zaradi
skladnosti z zahtevami iz poglavja II;
(d)         
seznam držav članic, kjer namerava
upravitelj ESSP tržiti posamezni ESSP.
2.                      
Pristojni organ matične države članice
upravitelja ESSP registrira le, če je prepričan, da so izpolnjeni
naslednji pogoji: 
(a)         
informacije, ki se zahtevajo v odstavku 1, so
popolne;
(b)         
ureditve, ki so se sporočile v skladu z
odstavkom 1(c), so ustrezne glede skladnosti z zahtevami iz
poglavja II. 
3.                      
Registracija je veljavna na celotnem ozemlju Unije
in upraviteljem ESSP omogoča, da kvalificirane sklade tveganega kapitala
tržijo pod oznako „Evropski sklad za socialno podjetništvo“.
Člen 15
Upravitelj ESSP posodablja informacije,
ki jih posreduje pristojnemu organu matične države članice, kjer namerava upravitelj ESSP
tržiti:
(a)         
nov ESSP; 
(b)         
obstoječi ESSP v državi članici, ki ni
navedena na seznamu iz člena 14(1)(d).
Člen 16
1.                      
Pristojni organ matične države članice takoj po
registraciji upravitelja ESSP sporoči, državam članicam, navedenim v
skladu s členom 14(1)(d) te uredbe, in ESMA, da je upravitelj ESSP
registriran .
2.                      
Države članice gostiteljice, navedene v skladu s
členom 14(1)(d), za upravitelja ESSP, registriranega v skladu s
členom 14, ne uvedejo nobenih zahtev ali upravnih postopkov v zvezi s
trženjem njegovih ESSP niti ne zahtevajo odobritve trženja, preden se to
začne.
3.                      
Za zagotavljanje enotne uporabe tega člena ESMA
pripravi osnutke izvedbenih tehničnih standardov, da določi obliko obvestila.
4.                      
ESMA osnutke izvedbenih tehničnih standardov
predloži Komisiji do [vstaviti datum].
5.                      
Komisiji se podeli pooblastilo za sprejetje
izvedbenih tehničnih standardov iz odstavka 3 tega člena v skladu s
postopkom iz člena 15 Uredbe (EU) št. 1095/2010.[16]
Člen 17
ESMA vzdržuje centralno zbirko podatkov, ki je
javno dostopna na internetu in zajema vse upravitelje ESSP, ki so
registrirani v Uniji v skladu s to uredbo.
Člen 18
Pristojni organ matične države članice
nadzoruje skladnost z zahtevami iz te uredbe. 
Člen 19
Pristojni organi imajo v skladu z nacionalno
zakonodajo vsa nadzorna in preiskovalna pooblastila, potrebna za opravljanje
svojih funkcij. Zlasti so pooblaščeni, da: 
(a)         
zahtevajo dostop do vseh dokumentov v kakršnikoli
obliki in prejmejo ali si priskrbijo njihov izvod; 
(b)         
zahtevajo, da upravitelj ESSP takoj zagotovi
informacije; 
(c)         
zahtevajo informacije od katere koli osebe,
povezane z dejavnostmi upravitelja ESSP ali ESSP; 
(d)         
izvajajo preglede na kraju samem s predhodno najavo
ali brez nje; 
(e)         
sprejmejo ustrezne ukrepe, s katerimi zagotovijo,
da upravitelj ESSP še naprej izpolnjuje zahteve te uredbe;
(f)           
izdajo odredbo za zagotovitev, da
upravitelj ESSP ravna v skladu z zahtevami te uredbe in ne ponovi nobenega
ravnanja, s katerim lahko krši to uredbo. 
Člen 20
1.                      
Države članice določijo pravila o upravnih ukrepih
in sankcijah, ki se uporabljajo ob kršitvah določb te uredbe, in sprejmejo vse
ukrepe, potrebne za zagotovitev njihovega izvajanja. Določeni ukrepi in
sankcije so učinkoviti, sorazmerni in odvračilni. 
2.                      
Do [24 mesecev po začetku veljavnosti te
uredbe] države članice Komisiji in ESMA sporočijo pravila iz odstavka 1.
Komisijo in ESMA takoj obvestijo o vseh poznejših spremembah teh pravil.
Člen 21
1.                      
Pristojni organ matične države članice sprejme
ustrezne ukrepe iz odstavka 2, če upravitelji ESSP: 
(a)         
ne izpolnjujejo obveznosti, ki se uporabljajo za
sestavo portfelja v skladu s členom 5;
(b)         
ne tržijo ESSP upravičenim vlagateljem v
skladu s členom 6;
(c)         
uporabljajo oznako „Evropski sklad za socialno
podjetništvo“, čeprav niso registrirani pri pristojnem organu svoje matične
države članice v skladu s členom 14.
2.                      
V primerih iz odstavka 1 pristojni organ
matične države članice po potrebi sprejme naslednje ukrepe: 
(a)         
prepoved uporabe oznake „Evropski sklad za socialno
podjetništvo“ za trženje enega ali več ESSP upravitelja ESSP;
(b)         
izbris upravitelja ESSP iz registra.
3.                      
Pristojni organi matične države članice pristojne
organe držav članic gostiteljic, ki so navedene v skladu s
členom 14(1)(d), obvestijo o izbrisu upravitelja ESSP iz registra iz
odstavka 1(b) tega člena.
4.                      
Pravica do trženja enega ali več ESSP pod
oznako „Evropski sklad za socialno podjetništvo“ v Uniji preneha s takojšnjim
učinkom od datuma sklepa pristojnega organa iz odstavka 2(a) ali (b).
Člen 22
1.                      
Pristojni organi in ESMA medsebojno sodelujejo,
kadar koli je to potrebno pri opravljanju njihovih dolžnosti iz te uredbe. 
2.                      
Izmenjajo si vse informacije in dokumente, potrebne
za prepoznavanje in odpravo kršitev te uredbe. 
Člen 23
1.                      
Vse osebe, ki delajo ali so delale za pristojne
organe ali ESMA, ter tudi revizorji in strokovnjaki, ki dobijo navodila pristojnih
organov in ESMA, so dolžni varovati poklicno skrivnost. Zaupne informacije, ki
jih te osebe prejmejo med opravljanjem svojih dolžnosti, se ne razkrijejo
nobeni osebi ali organu, razen v obliki povzetka ali združeni obliki, iz katere
ni mogoče prepoznati posameznih upraviteljev ESSP in ESSP, pri čemer se ne
posega v primere, za katere veljajo kazensko pravo in postopki iz te uredbe.
2.                      
Pristojnim organom držav članic ali ESMA se ne
prepreči izmenjava informacij v skladu s to uredbo ali drugo zakonodajo Unije,
ki se uporablja za upravitelje ESSP in ESSP. 
3.                      
Če pristojni organi in ESMA prejmejo zaupne
informacije v skladu z odstavkom 1, jih lahko uporabijo le za opravljanje
svojih dolžnosti ter za namen upravnih in sodnih postopkov.
POGLAVJE IV
PREHODNE IN KONČNE DOLOČBE
Člen 24
1.                      
Na Komisijo se prenese pooblastilo za sprejetje
delegiranih aktov pod pogoji iz tega člena.
2.                      
Pooblastilo iz členov 2(3), 3(2), 8(5), 9(2)
in 13(4) se Komisiji podeli za obdobje štirih let od datuma začetka
veljavnosti te uredbe. Komisija pripravi poročilo o prenosu pooblastila vsaj
devet mesecev pred koncem štiriletnega obdobja. Prenos pooblastila se
samodejno podaljša za enako obdobje, razen če Evropski parlament ali Svet temu
podaljšanju nasprotuje vsaj tri mesece pred iztekom vsakega obdobja.
3.                      
Pooblastilo iz členov 2(3), 3(2), 8(5), 9(2)
in 13(4) lahko kadar koli prekliče Evropski parlament ali Svet. S sklepom
o preklicu pooblastilo, navedeno v tem sklepu, preneha veljati. Preklic začne
veljati dan po objavi sklepa v Uradnem listu Evropske unije ali na poznejši
dan, ki je v njem določen. Sklep ne vpliva na veljavnost že veljavnih
delegiranih aktov.
4.                      
Komisija takoj po sprejetju delegiranega akta o tem
istočasno obvesti Evropski parlament in Svet.
5.                      
Delegirani akt začne veljati le, če temu Evropski
parlament in Svet v dveh mesecih od dneva uradnega obvestila, ki sta ga prejela
v zvezi s tem aktom, ne nasprotujeta ali če pred iztekom navedenega roka
Evropski parlament in Svet uradno obvestita Komisijo, da ne nameravata
nasprotovati sprejetju akta. Ta rok se na pobudo Evropskega parlamenta ali
Sveta podaljša za dva meseca.
Člen 25
1.                      
Komisija to uredbo pregleda najpozneje
štiri leta po začetku njene uporabe. Pregled zajema splošno preučitev
delovanja pravil uredbe ter izkušnje, pridobljene z njihovo uporabo, med
drugim: 
(a)         
obseg, v katerem upravitelji ESSP uporabljajo
oznako „Evropski sklad za socialno podjetništvo“ v različnih državah članicah,
v državi ali čezmejno; 
(b)         
uporabo različnih kvalificiranih naložb s
strani ESSP ter vpliv uporabe na razvoj socialnih podjetij v vsej Uniji;
(c)         
praktično uporabo meril za opredelitev
kvalificiranih portfeljskih podjetij in vpliv uporabe na razvoj socialnih
podjetij v vsej Uniji;
(d)         
obseg uporabe te uredbe, vključno s pragom
500 milijonov EUR. 
2.                      
Po posvetovanju z ESMA Komisija predloži poročilo
Evropskemu parlamentu in Svetu, če je to primerno, skupaj z zakonodajnim
predlogom. 
Člen 26
Ta uredba začne veljati dvajseti dan po objavi
v Uradnem listu Evropske unije. Uporablja se od
22. julija 2013, razen členov 2(3), 3(2), 8(5), 9(2)
in 13(4), ki se uporabljajo od datuma začetka veljavnosti te uredbe.
Ta
uredba je v celoti zavezujoča in se neposredno uporablja v vseh državah
članicah.
V Bruslju,
Za Evropski parlament                                  Za
Svet
Predsednik                                                     Predsednik
[1]               Ta podjetja se v pravnih besedilih zaradi jasnosti
oblike imenujejo socialni podjemi. Imenujejo se tudi socialne družbe. Ta
različna izraza je treba v večini primerov šteti za zamenljiva.
[2]               Glej J. P. Morgan, Impact Investments: An
Emerging Asset Class (Naložbe z učinkom: nov razred finančnih
instrumentov), 2011. 
[3]               Zasebno plasiranje je mogoče opisati kot prodajo
vrednostnih papirjev sorazmerno majhnemu številu izbranih vlagateljev kot način
za zbiranje kapitala. Vlagatelji, vključeni v zasebno plasiranje, so običajno
velike banke, vzajemni skladi, zavarovalnice in pokojninski skladi. Zasebno
plasiranje ima nasproten pomen kot javna izdaja, pri kateri se vrednostni
papirji prodajajo na odprtem trgu. 
[4]               http://ec.europa.eu/internal_market/smact/docs/20110413-communication_en.pdf.
[5]               Glej http://ec.europa.eu/internal_market/investment/social_investment_funds_en.htm.
[6]               UL C , , str. .
[7]               UL C , , str. .
[8]               UL L 302, 17.11.2009, str. 32.
[9]               UL L 174, 1.7.2011, str. 1.
[10]             UL L 145, 30.4.2004, str. 1.
[11]             UL L 331, 15.12.2010, str. 84.
[12]             UL L 281, 23.11.1995, str. 31.
[13]             UL L 8, 12.1.2001, str. 1.
[14]             UL L 390, 31.12.2004, str. 38.
[15]             UL L 345, 31.12.2003, str. 64.
[16]             UL L 331, 15.12.2010, str. 84.